《谢朱郎中》
宋代·张埴

春风六辔丝，光华塞樊川。
川上此何日，所向生奇妍。
金山万丈高，但见兀在前。
白头分堕落，剨叫鬼擘然。
青黄夺众目，不认沟中捐。
冥冥亦奚能，幅之使无迁。
由来造化手，一种雨露偏。
赋形大块间，受气小物先。
谁意王粲孙，主人亦如天。
买茸绣为图，香火长结缘。

作者简介：张埴，字养直，号泸滨，吉水（今属江西）人。早游湖湘间，有诗名。理宗开庆元年（一二五九），赵葵为江东西安抚使，欲荐之，力辞不就。著有《情性集》，已佚。清光绪《吉水县志》卷三七有传。　张埴诗，据《永乐大典》、《诗渊》所录，编为一卷。